РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/283-14

07. октобар 2014. године

Б е о г р а д

З А П И С Н И К

ОСМЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 03. ОКТОБРА 2014. ГОДИНЕ

Седница је почела у 12,00 часова.

Седницом је председавала Весна Марјановић, председница Одбора.

Седници су присуствовали: Мирјана Андрић, Срђан Драгојевић, Владимир Ђукановић, Александра Јерков, Ненад Милосављевић, Саша Мирковић, Љиљана Несторовић, Сања Николић, Душица Стојковић, Небојша Татомир, Милена Турк и Милорад Цветановић, чланови Одбора.

Седници је присуствовао Марко Ђуришић (Бранка Каравидић), заменик члана Одбора.

Седници нису присуствовали чланови Одбора Александар Југовић, Мира Петровић и Милан Стевановић, нити њихови заменици.

Седници су присуствовали Дејан Николић, Борислав Стефановић, Зоран Бабић и Јанко Веселиновић, народни посланици.

Седници су присуствовали представници Министарства културе и информисања: Саша Мирковић, државни секретар и Дејан Стојановић, руководилац Групе за нормативне послове. Седници су присуствовали и представници Регулаторног тела за електронске медије: Горан Караџић, председник и Горан Петровић, заменик председника.

На предлог председнице Одбора усвојен је следећи дневни ред:

Д н е в н и р е д

1. **Разматрање Извештаја Републичке радиодифузне агенције за 2013. годину;**
2. **Разно.**

Пре преласка на разматрање утврђеног дневног реда усвојени су, без примедаба, Записник треће седнице Одбора, одржане 20. јуна 2014. године, Записник четврте седнице Одбора, одржане 07. јула 2014. године, Записник шесте седнице Одбора, одржане 28. јула 2014. године и Записник седме седнице Одбора, одржане 31. јула 2014. године.

Прва тачка дневног реда: **Разматрање Извештаја Републичке радиодифузне агенције за 2013. годину.**

Уводне напомене поводом ове тачке дневног реда изнео је Горан Караџић, председник Регулаторног тела за електронске медије (РРА). У току 2013. године Савет РРА је донео одлуку о расписивању два јавна конкурса за издавање дозвола за емитовање телевизијског програма за подручје Републике Србије. Након разматрања конкурсне документације, Савет РРА је донео одлуку да ни једном учеснику конкурса не изда дозволу за емитовање тв програма. Током 2013. године на другим конкурсима Савет РРА је издао три дозволе за регионалне телевизије и две регионалне радио станице, као и 12 дозвола за локалне телевизије и 13 локалних радио станица. У 2013. години РРА је без јавног конкурса издала 36 дозвола за рад кабловских емитера. Такође, у истом периоду, РРА је одузео 21 дозволу за кабловско емитовање тв и радио програма (9 територијалних и 12 кабловских). Народној скупштини Републике Србије су предложени кандидати за новог члана Програмског одбора Радиодифузне установе Србије а Скупштини АП Војводина кандидати за два члана Програмског одбора Радиодифузне установе Војводине. Током 2013. године разматрани су и усвојени годишњи извештаји о начину испуњавања законских и програмских обавеза РТС и РТВ за 2012. годину и разматран је финансијски и ревизорски извештај о пословању РТВ за 2012. годину, док је извештај РТС разматран тек 2014. године (јер је тада достављен). РРА је урадио у сарадњи са УНИЦЕФ Извештај под називом „Заштита деце и омладине, означавање садржаја код националних тв емитера и други извештај „Начин и испуњавање законских и програмских обавеза комерцијалних емитера у 2012. години“. РРА врши континуирани надзор над програмима радијских и тв емитера, тако да је обрађено 124.700 часова програма, односно дневно око 480 часова програма и у току 2013. године РРА је изрекао девет мера опомена, две мере упозорења и једну меру привременог одузимања дозволе. Донето је седам решења о забрани емитовања програма без дозволе (тзв. „пирати“). Поднето је девет кривичних пријава због емитовања без дозволе („пиратског“ емитовања) и 12 предлога за извршење због дуговања емитера. РРА је у наведеној години поступао по представкама (524) и приговорима (10). Финансијски извештај РРА је добио позитивно мишљење екстерног ревизора. Реализовани приходи у 2013. години су износили 371 милион динара (планирано је 287 милиона динара) док су расходи у односу на финансијски план остварили уштеду у износу од 22 милиона динара.

У дискусији су учествовали: Александра Јерков, Милорад Цветановић, Владимир Ђукановић, Весна Марјановић, Саша Мирковић, Марко Ђуришић, Борислав Стефановић, Љиљана Несторовић, Небојша Татомир, Зоран Бабић и Дејан Николић.

Током дискусије чуло се мишљење да РРА (РЕМ) мора пооштрити контролу рада емитера, посебно да ли све време испуњавају услове и обавезе на основу којих су добили дозволу за рад. РРА (РЕМ) има обавезу да прати рад емитера и да контролише да ли они испуњавају програмски концепт који су имали у конкурсној документацији коју су поднели приликом подношења дозволе и да ли емитери са државном фреквенцијом могу да мењају уређивачку политику, односно целокупни концепт медија без дозволе РРА (РЕМ). Указано је на нелогичности које се појављују у финансијском делу извештаја и на проблем да поједини емитери, иако су им одузете дозволе за рад, и даље несметано емитују програм. Обзиром да се у јавности појављујују информације да неко наређује власницима приватних медија да укину поједине емисије и да мењају програмску шему, постављено је питање какве су надлежности РРА у том случају. РРА (РЕМ) треба да регулише област за коју је надлежан, како нико не би утицао на рад приватних телевизија. РРА (РЕМ) мора да има има најбоље могуће услове, који ће бити гарант независности тог тела. Предложено је да се уведе пракса да Одбор у будућности доноси препоруке и закључке, које ће Народна скупштина касније усвајати, а не само да дискутује о техничким аспектима рада ове агенције. Идеја овог предлога је да се обезбеди независност РРА (РЕМ). Током дискусије изнето је мишљење држава новим Законом о дигитализацији омогући умањење намета емитерима како би плаћали мање таксе што би довело до израђивања квалитетнијег програма од стране емитера. Постављено је питање зашто није додељена фреквенција К5 у 2013. и 2014. години, на два расписана конкурса, иако су се пријавиле две ТВ станице, чиме држава годишње губи око 55 милиона динара. Имајући у виду да је анализиран извештај о раду јавног сервиса РТС за период јануар-април 2013. године, чланове Одбора је интересовало шта је установљено у том извештају, односно на који су начин испуњене обавезе о објективном информисаању. Као три кључна проблема, што је својевремено навела Верица Бараћ, наведено је током дискусије су у медијима: нетранспарентно власништво, економски утицај државе на медије и и проблем Јавног сервиса, који треба да буде сервис свих грађана. Усвајањем сета медијских закона постављен је основ за превазилажење неких од проблема који се у извештају наводе.

Током дискусије седница Одбора је прекинута у 13,50 часова и настављена је у 14,30 часова. Седница Одбора је прекинута, јер је је на пленарном заседању Народне скупштине на дневном реду било гласање по тачкама дневног реда.

Након дискусије, **Одбор је већином гласова** (7 гласало за, 2 уздржана, 3 није гласало) **одлучио да усвоји Извештај Републичке радиодифузне агенције за 2013. годину**.

Друга тачка дневног реда – **Разно.**

Весна Марјановић, председница Одбора, обавестила је чланове Одбора, да пета седница Одбора, која је била сазвана за 15. јул 2014. године, а одложена је на захтев Колегијума Народне скупштине због расправе о Закону о раду, треба да буде одржана у наредном периоду. Планирана тачка дневног реда је Иницијатива за отпис камате по основу дуговања самосталних уметника за доприносе за обавезно социјално осигурање. Чланови одбора су обавештени да је у вези планиране тачке дневног реда стигао и одговор Пореске управе.

Весна Мрјановић је обавестила чланове Одбора да ће 9. седницу Одбора сазвати за наредну недељу.

Седница је завршена у 15,10 часова.

**Саставни део овог Записника чини писана обрада аудио снимка, у складу са чланом 81. Пословника Народне скупштине.**

СЕКРЕТАР ОДБОРА ПРЕДСЕДНИЦА ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Сања Пецељ Весна Марјановић